బెంగళూరు: జయ సమాధి సాక్షిగా శశికళ చేసిన శపథం నెరవేరింది. తన వర్గానికి చెందిన పళని సీఎం కావడంతో, బలపరీక్షలో కూడా పళని నెగ్గడంతో శశికళ ఆనందానికి అవధుల్లేవు. సుప్రీం తీర్పుతో బెంగళూరులోని పరప్పన అగ్రహార జైల్లో కటకటాలు లెక్కిస్తున్న శశికళ నిన్న తమిళనాడులో జరిగిన పరిణామాలను టీవీలో వీక్షించారు. పళని బల పరీక్ష నెగ్గగానే ఫోన్ చేసి అభినందనలు తెలిపారు. ఈ సమయంలో శశికళ పళనికి కొన్ని ఆదేశాలు జారీ చేశారు. కొంతమంది మంత్రులతో కూడా శశికళ ఫోన్లో మాట్లాడారు. గురువారం రాత్రి జైల్లోని మొదటి ఫ్లోర్లో ఉన్న శశికళ తనకు టీవీ చూసేందుకు అనుమతినివ్వాల్సిందిగా జైలు ఉన్నతాధికారులను కోరారు. ఆమె కోరికను మన్నించిన అధికారులు టీవీ చూసేందుకు అనుమతించారు. దీంతో ఆమె తన గదిలో నుంచి బయటికొచ్చి టీవీ చూశారు. శనివారం అసెంబ్లీలో జరిగిన ప్రతీ సీన్ను శశికళ టీవీలో వీక్షించారు. పళని నెగ్గగానే ఆమె గదికి తిరిగెళ్లారు. ఆయనకు ఫోన్ చేసి దాదాపు 7 గంటల వరకూ మాట్లాడారు. కొందరు న్యాయ నిపుణులతో కూడా శశికళ సంప్రదింపులు జరిపారు. తనకు ఏ క్లాస్ గదిని కేటాయించేలా చూడాలని ఆమె న్యాయనిపుణులకు సూచించారు. ఆమె తరపు లాయర్ కులశేఖరన్ ఇదే విషయాన్ని మీడియాకు చెప్పారు. శశికళ డయాబెటిస్తో బాధపడుతున్నారని, ఆమెకు ఏ క్లాస్ గది కేటాయించాలని అధికారులను కోరనున్నట్లు కుల శేఖరన్ తెలిపారు. అయితే ఈ అంశం మొత్తంలో ముద్దాయిగా జైలు జీవితం గడుపుతున్న శశికళకు ఫోన్ ఎవరిచ్చారనేది అంతుచిక్కని ప్రశ్న.
bengaluru: jaya samadhi saakshigaa sasikala chesina sapatham neraverindi. tana vargaaniki chendina palani cm kaavadamtho, balapareekshalo kuudaa palani neggadamtho sasikala aanandaaniki avadhullevu. supreem teerputho bengaluruloni parappana agrahara jaillo katakataalu lekkistunna sasikala ninna tamilanaadulo jarigina parinaamaalanu tvlo veekshinchaaru. palani bala pareeksha neggagaane fon chesi abhinandanalu telipaaru. ee samayamlo sasikala palaniki konni aadesaalu jaarii chesaru. kontamandi mantrulatho kuudaa sasikala fonlo matladaru. guruvaram raatri jailloni modati florlo unna sasikala tanaku tv chusenduku anumatinivvalsindi jailu unnataadhikaarulanu koraru. aame korikanu manninchina adhikaarulu tv chusenduku anumatinchaaru. deentho aame tana gadilo nunchi bayatikochi tv chusaru. sanivaaram assembleelo jarigina pratee seennu sasikala tvlo veekshinchaaru. palani neggagaane aame gadiki tirigellaaru. aayanaku fon chesi daadaapu 7 gantala varakuu matladaru. kondaru nyaaya nipunulatho kuudaa sasikala sampradimpulu jariparu. tanaku e class gadini ketayinchela chuudaalani aame nyaayanipunulaku suuchimchaaru. aame tarapu layar kulasekharan ide vishayaanni mediaku cheppaaru. sasikala diabetisto baadhapadutunnaarani, aameku e class gadi ketaayinchaalani adhikaarulanu koranunnatlu kula shekharan telipaaru. ayithe ee amsam mottamlo muddaayigaa jailu jeevitam gaduputunna sasikalaku fon evarichaaranedi antuchikkani prasna.